b"\n_START_ARTICLE_\nCarretera d'hivern\n_START_PARAGRAPH_\nLes carreteres d'hivern s\xc3\xb3n carreteres de gel temporals excavades en la neu i el gel. Faciliten el transport des de i cap a les poblacions sense carreteres permanents, es poden veure en les regions a\xc3\xafllades del nord del Canad\xc3\xa0, Sib\xc3\xa8ria i la R\xc3\xbassia del nord i altres llocs._NEWLINE_Les carreteres d'hivern permeten portar b\xc3\xa9ns a comunitats sense una carretera permanent per accedir-hi. En moltes d'aquestes comunitats es fa servir el transport aeri en altres temporades de l'any per aportar b\xc3\xa9ns incloent aliments i subministraments, per\xc3\xb2 el cost pot ser prohibitiu en el cas de productes a granel voluminosos com s\xc3\xb3n els subministraments de la construcci\xc3\xb3 i l'equipament pesant. Aquestes carreteres es construeixen generalment en zones on les carreteres permanents resulten cares pel fet de travessar molts rius i la pres\xc3\xa8ncia de torberes. Amb la terra gla\xc3\xa7ada de l'hivern aquests obstacles s\xc3\xb3n f\xc3\xa0cils de travessar. La carretera gla\xc3\xa7ada \xc3\xa9s m\xc3\xa9s econ\xc3\xb2mica que una carretera normal i tenen menys impacte en el medi ambient. _NEWLINE_Les carreteres d'hivern es fan servir molt en el Canad\xc3\xa0 per les prospeccions de petroli del nord d'Alberta i la Col\xc3\xbambia Brit\xc3\xa0nica durant l'hivern i per l'acc\xc3\xa9s a regions remotes incloent-hi les reserves \xc3\xadndies del nord del Canad\xc3\xa0. _NEWLINE_Depenent de les regions, les carreteres d'hivern duren des de poques setmanes a diversos mesos abans que esdevinguin no circulables. Aquestes carreteres origin\xc3\xa0riament eren molt bastes i sovint nom\xc3\xa9s estaven dissenyades perqu\xc3\xa8 hi circulessin nom\xc3\xa9s vehicles especialment adaptats. Actualment a la majoria hi circulen molts camions grossos per\xc3\xb2 tamb\xc3\xa9 vehicles m\xc3\xa9s lleugers. Els vehicles grossos (semitr\xc3\xa0ilers) van a una velocitat mitjana de 15\xc2\xa0km/h i a m\xc3\xa9s estan subjectes a mantenir dist\xc3\xa0ncia entre camions quan passen per sobre de masses d'aigua gla\xc3\xa7ada. Els vehicles m\xc3\xa9s lleugers no estan subjectes a les mateixes restriccions i poden sovint anar a mitjanes de 60\xc2\xa0km/h en les millors condicions de la carretera._NEWLINE_A Su\xc3\xa8cia les carreteres d'hivern van permetre establir la seva gran ind\xc3\xbastria del ferro abans de la revoluci\xc3\xb3 del transport que m\xc3\xa9s tard es va presentar amb la Revoluci\xc3\xb3 industrial.\n_START_SECTION_\nPonts de gla\xc3\xa7\n_START_PARAGRAPH_\nEls ponts de gla\xc3\xa7 s\xc3\xb3n els fabricats pels humans a partir d'aigua congelada i no s\xc3\xb3n estructures permanents per\xc3\xb2 permeten l'acc\xc3\xa9s hivernal a les comunitats que no disposen de ponts permanents, els ponts de gla\xc3\xa7 es poden formar tamb\xc3\xa9 de manera natural, com per exemple sobre el riu Sant Lloren\xc3\xa7 al Quebec, i s'han fet servir tradicionalment per permetre l'acc\xc3\xa9s hivernal a comunitats a\xc3\xafllades pels cursos d'aigua. Tamb\xc3\xa9 s'han constru\xc3\xaft artificialment al Qu\xc3\xa9bec i Chicoutimi, amb la finalitat de permetre l'acc\xc3\xa9s a Chicoutimi-Nord."